b'\n_START_ARTICLE_\nPoesii\n_START_SECTION_\nIstoric\n_START_PARAGRAPH_\nCartea a fost pl\xc4\x83nuit\xc4\x83 timp \xc3\xaendelungat de c\xc4\x83tre autor, \xc3\xaens\xc4\x83 sub presiunea insisten\xc8\x9belor amicilor s\xc4\x83i literari. Ini\xc8\x9bial, volumul s-ar fi numit \xe2\x80\x9eLumin\xc4\x83 de lun\xc4\x83\xe2\x80\x9d. Se spune c\xc4\x83 Eminescu a l\xc4\x83sat \xc3\xaen grab\xc4\x83 manuscrisele volumului, \xc3\xaen ordinea dorit\xc4\x83, ce urmau s\xc4\x83 fie tip\xc4\x83rite, \xc3\xaens\xc4\x83 s-au ivit problemele de s\xc4\x83n\xc4\x83tate, care au determinat \xc3\xaentreruperea leg\xc4\x83turii cu editura. Titu Maiorescu, apropiat al poetului, s-a angajat s\xc4\x83 fie editorul volumului, f\xc4\x83r\xc4\x83 acordul autorului. Astfel, editarea unei c\xc4\x83r\xc8\x9bi semnate de Eminescu se anun\xc8\x9ba \xc3\xaenc\xc4\x83 din vara anului 1883, \xc3\xaen Convorbiri Literare. Manuscrisele au fost recuperate de c\xc4\x83tre editor \xc8\x99i modificate \xc3\xaen anumite locuri. De pild\xc4\x83, \xc3\xaen poezia Gloss\xc4\x83, Maiorescu a \xc3\xaenlocuit versul "Vreme trece, vreme vine" cu "Vremea trece, vremea vine". Proiectul a fost trimis spre tip\xc4\x83rire \xc3\xaen decembrie 1883, imediat dup\xc4\x83 ce editorul a finalizat prefa\xc8\x9ba edi\xc8\x9biei \xc3\xaent\xc3\xa2i. \xc3\x8entre timp, Maiorescu a r\xc4\x83t\xc4\x83cit o coal\xc4\x83 editorial\xc4\x83, cuprinz\xc3\xa2nd 16 file. Volumul s-a distribuit \xc3\xaen libr\xc4\x83riile editurii Socec, iar lansarea efectiv\xc4\x83 a avut loc pe data de 21 decembrie 1883, \xc3\xaen ciuda faptului c\xc4\x83 pe pagina de titlu este tip\xc4\x83rit anul 1884. Dup\xc4\x83 spusele lui Maiorescu, cartea a fost g\xc3\xa2ndit\xc4\x83 \xc3\xaen a\xc8\x99a fel \xc3\xaenc\xc3\xa2t s\xc4\x83 apar\xc4\x83 de Cr\xc4\x83ciun, cu scopul de a-i face o surpriz\xc4\x83 autorului, \xc8\x99tiind c\xc4\x83 proiectul ini\xc8\x9bial luase sf\xc3\xa2r\xc8\x99it pe nea\xc8\x99teptate. Din nefericire, Eminescu nu a fost impresionat de volum, ba mai mult de at\xc3\xa2t, i-a insinuat iritare, tr\xc3\xa2ntindu-l de podea. \xc3\x8entr-o scrisoare, Maiorescu explica:_NEWLINE_\xe2\x80\x9eAcum trebuie s\xc4\x83 \xc8\x99tii c\xc4\x83 volumul de poezii ce \xc8\x9bi l-a publicat Socec, dup\xc4\x83 \xc3\xaendemnul meu, \xc3\xaen Dechemvrie anul trecut, a avut cel mai mare succes, a\xc8\x99a \xc3\xaenc\xc3\xa2t Socec st\xc4\x83 \xc3\xaenca uimit. \xc3\x8en aceste 7 s\xc4\x83pt\xc4\x83m\xc3\xa2ni de la apari\xc8\x9biunea lui, s-au vandut 700 de exemplare; o mie este toat\xc4\x83 edi\xc8\x9bia \xc8\x99i de pe acum trebuie s\xc4\x83 te g\xc3\xa2nde\xc8\x99ti la edi\xc8\x9bia a doua, care va fi reclamat\xc4\x83 pe la toamn\xc4\x83 \xc8\x99i \xc3\xaen care vei putea face tu toate \xc3\xaendrept\xc4\x83rile ce le crezi de trebuin\xc8\x9b\xc4\x83. Poeziile D-tale sunt azi cetite de toate cucoanele, de la Palat p\xc3\xa2n\xc4\x83 la mahalaua Tirchile\xc8\x99ti, \xc8\x99i la \xc3\xaentoarcerea \xc3\xaen \xc8\x9bar\xc4\x83 te vei trezi cel mai popular scriitor al Rom\xc3\xa2niei. A\xc8\x99a cam este, dar tot nu este r\xc4\x83u, c\xc3\xa2nd te sim\xc8\x9bi primit cu at\xc3\xa2ta iubire de compatrio\xc8\x9bii t\xc4\x83i.\xe2\x80\x9d_NEWLINE_\xe2\x80\x94Titu Maiorescu - dialog\xc3\xa2nd cu Mihai Eminescu_NEWLINE_Edi\xc8\x9bia princeps este una dintre cele mai importante \xc8\x99i mai iubite c\xc4\x83r\xc8\x9bi din literatura rom\xc3\xa2n\xc4\x83. Edi\xc8\x9bia a doua a ap\xc4\x83rut \xc3\xaen 1885, \xc3\xaens\xc4\x83 con\xc8\x9binutul a r\xc4\x83mas identic. A treia, editat\xc4\x83 \xc3\xaen 1888, a inclus trei poezii noi: \xe2\x80\x9eLa steaua\xe2\x80\x9d, \xe2\x80\x9eDe ce nu-mi vii\xe2\x80\x9d \xc8\x99i \xe2\x80\x9eKamadeva\xe2\x80\x9d, num\xc4\x83r\xc3\xa2ndu-se printre ultimele crea\xc8\x9bii ale poetului. Prin decesul lui Eminescu, s-a tip\xc4\x83rit o a patra edi\xc8\x9bie, cu un studiu semnat de Titu Maiorescu \xc3\xaen octombrie 1889, intitulat \xe2\x80\x9ePoetul Eminescu\xe2\x80\x9d.'